渚山春暮會顧丞茗舍聯句效小庾體
作者：清晝
朝代：唐

paragraphs: 誰是惜暮人，相攜送春日。
因君過茗舍，留客開蘭室。
濕苔滑行屐，柔草低藉瑟。
鵲喜語成雙，花狂落非一。
煙濃山焙動，泉破水舂疾。
莫抝挂瓢枝，會移閬書帙。
頗容樵與隱，豈聞禪兼律。
欄竹不求疎，網藤從更密。
池添逸少墨，園雜莊生漆。
景晏枕猶欹，酒醒頭懶櫛。
雲教淡機慮，地可遺名實。
應待御荈青，幽期踏芳出。